Magyar lemez

Említettem már, milyen nehéz volt Magyarországon lemezt kiadni.

Akit felkért a Hanglemezgyártó Vállalat, amit a nagy fejesek döntése

előzött meg, az bevonulhatott a stúdióba. De csak az. Nekünk

már két lemezünk megjelent Amerikában, egy Németországban, egy

Svájcban, így az itthon végre hivatalosan megjelent lemezünk már

az ötödik volt a sorban. Ez lett az első magyarországi LP-nk. „Feljön

a nap” a címe. Szörényi Levi volt a zenei rendező és a Phoenix Stúdióban

készítettük Jánossy Bélával. Nagy sikere volt, a mai napig

sokan emlékeznek rá, vagy kérik, hogy játsszunk belőle. Azután se

kép, se hang, nem volt lehetőségünk újabbat készíteni.

Aztán elérkezett a nagy vállalkozások ideje, és 1992-ben egyik

nap délután ötkor az Óbudai Népzenei Iskolában, ahol tanítottam,

jött egy füles, hogy aki most beadja az alapítványi kérelmét a megalakításra,

meg fogja kapni. Adtak egy háromoldalas mintát, hogyan

kell kinéznie egy alapító okiratnak, és mehet be a bíróságra elfogadásra.

Szerettünk volna Téka Alapítványt, a Dudazenekarnak, a Tekerőzenekarnak,

és a Népzenei Iskolának is alapítványt, így odapattantam

a fénymásolóhoz, kitakartam azokat a szövegeket a nálam lévő

alapító okiratból, amik nem ránk vonatkoztak, és szépen beillesztettem

a megfelelő neveket. Másnap elküldtem, és így jöttek létre

azok az alapítványok, amelyek mind a mai napig működnek. Ezzel

a lehetőséggel megnyílt az út, hogy lemezeket adjunk ki hivatalosan,

jelenleg a huszonhetediknél tartunk.